A Senda Verde de Chapela contará con carril bici de dobre sentido, paseo peonil e unha gran praza
As obras, que contan cun investimento de 778.000 euros e se iniciarán no límite co Concello de Vigo, permitirán a creación dun sendeiro de 1,6 quilómetros que rematará na zona da estación de Chapela, onde se creará unha gran praza pública que será o centro neurálxico da Senda Verde. O Concello conta xa co proxecto que transformará nun espazo de esparexemento esta antiga vía férrea ao seu paso por Chapela.
O Equipo de Goberno subliña a importancia dunha actuación que, "amais de ofrecer un novo espazo de lecer á veciñanza, remata coa tradicional división desa zona de Chapela".
Digna Rivas chamaba a atención sobre a importancia que esta senda verde terá "non só como elemento redutor da contaminación e dinamizador dunha vida saudable, senón como xeito de poñer en valor, a través dun espectacular paseo peonil, o noso patrimonio medioambiental, cultural, arquitectónico e histórico".
A Senda Verde supón polo tanto, "un paso para a recuperación e mellora medioambiental do municipio e un exemplo de recuperación de espazos para á cidadanía" engade a rexedora local.